b'\n_START_ARTICLE_\nNurkkatanssit\n_START_PARAGRAPH_\nNurkkatanssit tarkoittavat erityisten tanssipaikkojen ulkopuolella yksityisasunnoissa (t\xc3\xa4llaisen toiminnan sallivien "nurkissa"), ladoissa tai luonnossa j\xc3\xa4rjestettyj\xc3\xa4 tanssitilaisuuksia, joilla ei ollut viranomaisten lupaa ja joita koskeva tieto ei siksi ollut julkista. Nurkkatansseina on viimeksi laajalti pidetty erityisesti sota-aikaisen tanssikiellon vallitessa j\xc3\xa4rjestettyj\xc3\xa4 tilaisuuksia, mutta itse perinne on vanhempi. Suikkanen (2012) mainitsee sota-aikaisten nurkkatanssien nojanneen 1800-luvun tanssiperinteeseen. Ryyn\xc3\xa4nen (2004) ulottaa ilmi\xc3\xb6n tarkastelun 1600-luvulle saakka._NEWLINE_Nurkkatansseja s\xc3\xa4estettiin perinteisesti yleisill\xc3\xa4, mukana kuljetettavilla soittimilla, kuten viululla, haitarilla tai mandoliinilla. 1930-luvulta l\xc3\xa4htien soittimia t\xc3\xa4ydensi tai korvasi matkagramofoni._NEWLINE_Paitsi, ett\xc3\xa4 osallistuminen nurkkatansseihin ja niiden j\xc3\xa4rjest\xc3\xa4minen vastasivat nuorten tarpeeseen kohdata toisiaan ja pit\xc3\xa4\xc3\xa4 hauskaa, niihin sis\xc3\xa4ltyi my\xc3\xb6s kielletyn vieh\xc3\xa4tyst\xc3\xa4 ja uhmaa viranomaisia kohtaan. Ilmi\xc3\xb6n arvostelun k\xc3\xa4rken\xc3\xa4 puolestaan oli ajatus, ett\xc3\xa4 luvattomiin tanssitilaisuuksiin liittyi alkoholin k\xc3\xa4ytt\xc3\xb6\xc3\xa4 ja salakauppaa sek\xc3\xa4 sukupuolimoraalin h\xc3\xb6ltymist\xc3\xa4.'